钦定古今图书集成/明伦汇编/官常典/第198卷 > 赵彦深
## 钦定古今图书集成/明伦汇编/官常典/第198卷 > 赵彦深

按《北齐书》本传，彦深自云南阳宛人，汉太傅熹之后。
高祖父难，为清河太守，有惠政，遂家焉。清河后改为
平原，故为平原人也。本名隐，避齐庙讳，故以字行。父
奉伯，仕魏，位中书舍人，行洛阳令。彦深贵，赠司空。彦
深幼孤贫，事母甚孝。年十岁，曾候司徒崔光，光谓宾
客曰：“古人观眸子以知人，此人当必远至。”性聪明，善
书计，安闲乐道，不杂交游，为雅论所归服。昧爽，辄自
扫门外，不使人见，率以为常。初为尚书令，司马子如
贱客供写书，子如善其无误，欲将入观省舍隐靴无
毡，衣帽穿敝，子如给之。用为尚书令史。月馀，补正令
史。神武在晋阳，索二史，子如举彦深。后拜子如开府
参军，超拜水部郎。及文襄为尚书令，令选，沙汰诸曹
郎，彦深以地寒被出，为沧州别驾，辞不行。子如言于神武，征补大丞相功曹参军，专掌机密，文翰多出其
手，称为敏给。神武曾与对坐，遣造军令，以手扪其额
曰：“若天假卿年，必大有所至。”每谓司徒孙腾曰：“彦深
小心恭慎，旷古绝伦。”及神武崩，秘丧事，文襄虑河南
有变，仍自巡抚，乃委彦深后事。转大行台都官郎中。
临发握手泣曰：“以母弟相托，幸得此心。”既而内外宁
静，彦深之力。及还发丧，深加褒美，乃披郡县簿为选，
封安国县伯。从征颍州，时引水灌城，城雉将没，西魏
将王思政犹欲死战。文襄令彦深单身入城告谕，即
日降之，便手牵思政出城。文襄谓彦深曰：“吾昨夜梦
猎，遇一群豕，吾射尽获之，独一大豕不可得，卿言当
为吾取。”须臾获豕而进。至是，文襄笑曰：“梦验矣。”即解
思政佩刀与彦深曰：“使卿常获此利。”文宣嗣位，仍典
机密，进爵为侯。天保初，累迁秘书监，以为忠谨，每郊
庙必令兼太仆卿，执御陪乘。转大司农。帝或巡幸，即
辅赞太子知后事。出为东南道行台尚书、徐州刺史。
为政尚恩信，为吏人所怀，多所降下。所营军处，士庶
追思，号“赵行台顿。”文宣玺书劳勉，征为侍中，仍掌机
密。河清元年，进爵安乐公，累迁尚书左仆射、齐州大
中正、监国史，迁尚书令，为特进，封宜阳王。武平二年，
拜司空，为祖珽所间，出为西兖州刺史。四年，征为司
空，转司徒。丁母忧，寻起为本官。年七六月，暴疾薨，时
年七十。彦深历事累朝，常参机近，温柔谨慎，喜怒不
形于色。自皇建以还，礼遇稍重，每有引见，或升御榻，
常呼官号而不名也。凡诸选举，先令铨定，提奖人物，
皆行业为先，轻薄之徒，弗之齿也。孝昭既执朝权，群
臣密多劝进，彦深独不致言。孝昭尝谓王晞云：“若言
众心皆谓天下有归，何不见彦深有语？”晞以告，彦深
不获己陈请，其为时重如此。常逊言恭己，未尝以骄
矜待物，所以或出或处，去而复还。母傅氏，雅有操识，
彦深三岁，傅便孀居，家人欲以改适，自誓以死。彦深
五岁，傅谓之曰：“家贫而小，何以能济？”彦深泣而言曰：
“若天哀矜，儿，大当仰报。”傅感其意，对之流涕。及彦深
拜太常卿还，不脱朝服，先入见母，跪陈幼小孤露，蒙
训得至于此。母子相泣久之，然后改服。后为宜阳国
太妃。彦深有七子，仲将知名，齐朝宰相，善始令终，唯
彦深一人。然讽朝廷以子叔坚为中书侍郎，颇招物
议。时冯子琮子慈明、祖珽子君信，并相继居中书，故
时语云：“冯祖及赵，秽我凤池。”然叔坚身材最劣。